VIGAN CITY, Dis 2 (PIA) -- Indaton ni Ryan Luis V Singson, ti gobernador ti Ilocos Sur, ti probinsiana kenni Hesu Kristo bayat iti selebrasion ti panagpiesta ti Kristo nga Ari itay napan a lawas.
Iti panagibasa kadagiti panangibabaet a kararag, innayon ti gobernador ti panagrukbab a siaayat ti turay ni Hesus gapu iti pannakaammo nga adda talna, urnos ti biag gapu kenkuana.
Kasta met ti pannakabigbig ti adu a pagkurangan ti tao ken ti adu a pannakaatipa ti paanakaipatungapl ti pagayatan ti Dios.
Indawdawatna met ti pannakaited ti tured tapno malapdan ti awis ti bisio kenkinadangkes, korupsion ken panaggundaway. Ti pannakalawag ti panunut tapno maliklikan ti pangimbubukod ken panagsisina.
Ti pannakaited ti ayat a mangiranod iti imbag tapno awan ti agindeg iti Ilocos Sur nga agsagaba iti bisin ken kina-ay-ay.
Indawatna pay ti ti pannakaited ti pudno a kannanakem a mangsalluad ti kinatan-ok ti tunggal tao. Daytoy ket tapno ipateg ti tunggal maysa ken maipamaysa ti panangirakurak a ni Hesus laeng ti agri ditoy probinsia. Kasta met ti panagari ni Hesus iti tunggal agindeg, kangrunaan kadagiti lideres ti gimong tapno isuda ti pagtemdan dagiti amin a tao.
Iti naaramid a selebrasion ti piesta ni kristo nga Ari ket sinaksian ti riburibu a deboto ken mamati iti Iglesia Romano Katolika iti probinsia manipud iti 32 nga ili ken duwa a siudad.
Daytoy a piesta ket inna rambakan ti panagbalin nga Ari iti lubong ni Hesus nga anak iti Namarsua iti lubong, kuna ti kura paruko ti siudad, ni Msgr Vicente Avila.
Kuna pay ti padi a ti selebrasion ket nangrugi idi Oktobre. Naaramid ti panagmula ti kayo, panagsanay ti panagluto, panagkurtar, panagdait, manicure ken pedicure, vermiculture, kasta met ti katekismo, panagkaykaysa, nobena, ken pannakaikabil ti ladawan ni Kristo kadagiti pagtaengan kadagiti 39 a barangay ti siudad.
Naaramid pay ti panagtaray ken panagretreat dagiti mangibagi iti nagduduma a sector ti komunidad kas dagiti ipisiales ti gobierno, mangisursuro, agtrabtrabaho iti salun-at, public safety, sismbaan, grupo pribado, pamilia ken ub-ubbing. (MCA/ICR/PIA-1:Ilocos Sur)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn